Zbornik radova (Građevinski fakultet Sveučilišta u Rijeci)
“Zbornik radova“ je godišnje izdanje Građevinskog fakulteta Sveučilišta u Rijeci. Kontinuirano se publicira od kalendarske 2008. godine (Knjiga XI), nastavljajući tako praksu izdavanja koja je započela davne 1972., a trajala do 1994. godine. Od izdanja za kalendarsku 2016. godinu (Knjiga XIX), časopis je dopunjen i novom cjelinom koja upućuje na izdvojene događaje i osobe koji su u godini izdavanja obilježili djelatnost Fakulteta te su zato značajni za njegovu vidljivost i prepoznatljivost u znanstvenom okruženju i društvenoj zajednici. Temeljna svrha izdavanja “Zbornika radova“ Građevinskog fakulteta u Sveučilišta u Rijeci jest da omogući objavljivanje koautorskih radova studenta završnih godina naših Sveučilišnih i Stručnih studija i njihovih mentora, te predmetnih nastavnika i suradnika, objavljivanje samostalnih i koautorskih radova nastavnika i studenata Poslijediplomskog doktorskog studija, vanjskih suradnika Fakulteta, drugih znanstvenika sa Sveučilišta u Rijeci i Republici Hrvatskoj, stručnjaka iz gospodarstva i bliže društvene zajednice. Posredna svrha izdavanja je poticanje mladih kolega na stjecanje vještina pisanja i uređivanja radova te motiviranje za bavljenje istraživačkim radom. Radovi moraju sadržavati zamjetan udio rezultata koji ranije nisu bili objavljeni, te upućivati na postojeće znanje i teme spojive s područjima djelatnosti, misije i vizije Fakulteta. Svaki rad recenzira najmanje dvoje znanstvenika u znanstvenom/znanstveno-nastavnom zvanju iz odgovarajućeg područja, djelatnika Sveučilišta u Rijeci, Građevinskih fakulteta i drugih visokoobrazovnih institucija, sastavnica ostalih Sveučilišta u RH, i drugdje, te priznatih stručnjaka iz lokalne i šire akademske i gospodarske zajednice. Recenzente radova odabire glavni i odgovorni urednik/urednica iz baze recenzenata, na prijedlog članova Uredničkog odbora u kojem su zastupljena sva znanstvena područja tehničkih i prirodnih znanosti unutar djelatnosti Fakulteta. Primjenjuje se klasifikacija radova prema Univerzalnoj decimalnoj klasifikaciji (UDK). “Zbornik radova“ se tiska u crno-bijeloj tehnici, dok je cjeloviti tekst, uz originalne ilustracije u boji, dostupan od knjige XI iz 2008. godine na mrežnoj stranici Izdavačke djelatnosti Fakulteta. Recenzija: vanjski recenzenti, pretežito tuzemna, dvostruka, svi radovi, dvostruko slijepa Prva godina izlaženja: 1977 Učestalost izlaženja (godišnje): 1
University of Rijeka, Faculty of Civil Engineering
Sadržaj časopisa u cijelosti je besplatno dostupan. Korisnici smiju čitati, preuzimati materijal i dijeliti ga s drugima pod uvjetom da na odgovarajući način citiraju izvornik, te da ne mijenjaju ili na drugi način koriste materijal u komercijalne svrhe, u skladu s CC BY-NC-ND licencom Creative Commons (CC) licencom.
Trokutni 2D mikropolarni konačni elementi s vezanom interpolacijom
Razvijena je familija trokutnih konačnih elementa s vezanom interpolacijom kinematičkih polja. Kako bi se zadovoljio kriterij konvergencije konačnog elementa, novi elementi modificirani su Petrov-Galerkinovom aproksimacijom. Elementi su testirani kroz nekoliko numeričkih primjera koji uključuju niz mikropolarnih konvergencijskih testova i problem koncentracije naprezanja. Rezultati su uspoređeni s analitičkim rješenjem i numeričkim rješenjem membranskih mikropolarnih konačnih elemenata sa standardnom Lagrangeovom interpolacijom. Svi predstavljeni elementi vjerno reproduciraju mikropolarne efekte u analizi koncentracije naprezanja, iako je poboljšanje zanemarivo u odnosu na standardne Lagrangeove elemente.
Planiranje rješenja sustava odvodnje sanitarnih otpadnih voda naselja Drivenik
Naselje Drivenik smješteno je u zaleđu grada Crikvenice, unutar administrativnih granica Vinodolske općine. Trenutno na tom području ne postoji sustavno rješenje za odvodnju otpadnih voda; umjesto toga, otpadne se vode zbrinjavaju individualno, putem septičkih jama, što dugoročno nije održivo s aspekta zaštite okoliša i javnog zdravlja. U sklopu ovog rada predloženo je idejno rješenje sustava odvodnje sanitarnih otpadnih voda naselja Drivenik. Cilj predloženog rješenja je zadovoljiti tehničke zahtjeve vezane uz izvedbu priključaka i savladavanje prepreka na terenu duž trase kanalizacijske mreže uz istodobnu optimizaciju duljine i profila kanalizacijskih kolektora te minimiziranje potrebe za izgradnjom dodatnih objekata. Sukladno prijedlogu Prostornog plana Vinodolske općine, otpadne vode naselja Drivenik predviđeno je odvoditi do centralnog uređaja za pročišćavanje otpadnih voda grada Crikvenice. Implementacijom predloženog sustava odvodnje omogućilo bi se učinkovito i ekološki prihvatljivo prikupljanje, transport, obrada i ispuštanje otpadnih voda, uz racionalizaciju troškova izgradnje i održavanja sustava. U okviru rada izrađena je situacijska shema sustava odvodnje sanitarnih otpadnih voda naselja Drivenik, svi relevantni hidraulički i statički proračuni kolektora te proračuni crpnih stanica. Također, sastavljen je i pripadajući aproksimativni troškovnik planiranih radova za implementaciju predloženog sustava.
horizontalno vođenje kanalizacijske mreže
Određivanje kritične sile izvijanja za štap skokovito promjenjivog poprečnog presjeka analitičkim pristupom i metodom konačnih razlika
U radu se određuje Eulerova kritična sila izvijanja štapova skokovito promjenjivog poprečnog presjeka primjenom analitičke metode i metode konačnih razlika. Usporedbom rezultata utvrđeno je da numerička metoda daje nešto niže, konzervativne vrijednosti kritične sile. Rezultati rada predstavljaju doprinos u analizi izvijanja elemenata složene geometrije i mogu poslužiti za validaciju numeričkih modela.
Dimenzioniranje armiranobetonskog potpornog zida i obalnog zida T-presjeka prema Eurokodu 7
Rad prikazuje primjer dimenzioniranja armiranobetonskog (AB) potpornog zida i obalnog zida T-presjeka prema Eurokodu 7 (EC7). Ciljevi su: a) u okviru Proračunskog pristupa 3 (PP3), koji se primjenjuje u Hrvatskoj, ispitati osjetljivost rezultata provjera stabilnosti pri različitom razgraničenju konstrukcijskih i geotehničkih djelovanja te odgovarajućoj primjeni parcijalnih koeficijenata; i b) usporediti stabilnost potpornog i obalnog zida istih dimenzija. Nakon teorijskog pregleda EC7 i PP3, proveden je proračun AB T-zida za više varijanti definiranja djelovanja i uspoređeni rezultati provjera klizanja, prevrtanja i nosivosti temeljnog tla. Na kraju se uspoređuju dobiveni omjeri iskorištenja za potporni i obalni T-zid kako bi se pokazao utjecaj djelovanja mora (hidrostatskog tlaka i uzgona) na proračun.
Teoretsko-matematička osnova primjene računalne dinamike fluida u modeliranju procesa obrade otpadnih voda
Rad istražuje primjenu Računalne dinamike fluida (RDF, eng. Computational Fluid Dynamics, CFD) u analizi fizikalnih, kemijskih i bioloških procesa pročišćavanja otpadnih voda. RDF je suvremena metoda numeričkog modeliranja koja u obradi otpadnih voda omogućuje detaljnu simulaciju i vizualizaciju protoka fluida, miješanja i kemijskih reakcija unutar jedinica za obradu, što pomaže u optimizaciji dizajna i operativnih parametara. RDF može identificirati neučinkovitosti, poput mrtvih zona ili kratkog spoja u spremnicima, te podržati poboljšanja u aeraciji, sedimentaciji i doziranju kemikalija. Smanjenjem potrebe za fizičkim prototipovima i prilagodbama metodom pokušaja i pogrešaka, CFD doprinosi uštedi troškova, poboljšanim performansama obrade i održivijem razvoju sustava. Cilj rada je ukazati na primjenu RDF-a u projektiranju, optimizaciji i analizi postrojenja za pročišćavanje te potaknuti njegovu širu primjenu u struci i obrazovanju.
Eksperimentalno istraživanje utjecaja superplastifikatora na svojstva morta
Ovaj rad bavi se istraživanjem utjecaja superplastifikatora na obradivost i mehanička svojstva cementnog morta pri starosti od 2 i 7 dana. Cilj istraživanja bio je ispitati kako različiti udjeli i načini (vrijeme) doziranja superplastifikatora utječu na svojstva svježeg i očvrslog morta, s naglaskom na tlačnu i vlačnu čvrstoću te obradivost. Superplastifikator je dodavan u udjelima od 0 %, 0,5 % i 1 % s obzirom na masu cementa, dok je vodocementni omjer u svim mješavinama držan konstantnim. Rezultati pokazuju da su mješavine s dodatkom superplastifikatora ostvarile veće tlačne i vlačne čvrstoće te obradivost u usporedbi s referentnim mješavinama bez dodatka. Posebno je uočeno da je učinkovitost aditiva značajno veća kada se dodaje zajedno s vodom u početnoj fazi miješanja sastojaka morta, dok je naknadno dodavanje u već izmiješanu svježu mješavinu rezultiralo manjim porastom čvrstoće. Ovi rezultati ukazuju na važnost ne samo pravilnog doziranja, već i načina primjene superplastifikatora. Navedeno upućuje da dodatak superplastifikatora pozitivno utječe na obradivost i mehanička svojstva morta, pri čemu pravilno projektiranje mješavine te odabir količine i optimalnog trenutka dodavanja aditiva igraju ključnu ulogu u postizanju željenih svojstava.
Procjena stvarnih i neizbježnih gubitaka u vodoopskrbnim sustavima
Gubitci vode u vodoopskrbnim sustavima uzrokuju značajne ekonomske i ekološke štete. Pored povećanja troškova distribucije pitke vode, oni nepovoljno utječu i na vodne resurse, što je osobito izraženo u područjima s ograničenim zalihama vode. Unatoč uloženim naporima, u Republici Hrvatskoj gubici i dalje čine značajan udio ukupne potrošnje te prosječno dosežu i do 50 % zahvaćenih količina vode. Procjena gubitaka temelji se na specifičnim pokazateljima stanja vodnokomunalne infrastrukture, među kojima se posebno ističe ILI pokazatelj (engl. Infrastructure Leakage Index), predložen od Međunarodne udruge za vodu (engl. International Water Association), definiran kao omjer stvarnih i neizbježnih gubitaka vode. U radu je prikazana teorijska osnova procjene ILI pokazatelja s naglaskom na ključne parametre koji na njega utječu (stvarni i neizbježni gubici, duljina cjevovoda, prosječni tlak u sustavu i broj korisnika). Također je prikazan praktičan primjer procjene ILI pokazatelja temeljen na računalnom modelu određene DMA zone (engl. District Metered Area). Primjenom programa EPANET modelirani su tlakovi unutar zadane DMA zone, a na temelju dobivenih podataka procijenjeni su stvarni i neizbježni gubici vode. Analizom su identificirana područja unutar DMA zone, koja zahtijevaju implementaciju mjera za smanjenje gubitaka vode i poboljšanje operativne učinkovitosti sustava. Zaključeno je da se smanjenje ILI pokazatelja na ciljanu vrijednost može postići isključivo iterativnom primjenom numeričkih analiza i terenskih mjerenja.
Nosivost T-spoja sa samonareznim vijcima u tankostjenim C-profilima
U ovom radu istražuje se mehaničko ponašanje T-spojeva izrađenih od hladnooblikovanih čeličnih C-profila spojenih samonareznim vijcima, s posebnim naglaskom na utjecaj debljine profila i načina izvedbe otvora na nosivost spoja. Analizirani su spojevi s dvije debljine limova, 0,95 mm i 1,15 mm, te dvije varijante otvora – bez ojačanja i s ojačanjem postignutim plastičnim oblikovanjem. Numeričke simulacije provedene su u programu ABAQUS, a valjanost modela potvrđena je usporedbom s relevantnim rezultatima iz literature. Rezultati pokazuju da povećanje debljine limova za približno 21 % rezultira povećanjem maksimalne nosivosti spoja za 15,2 %, ali i promjenom oblika otkazivanja, pri čemu se kritično mjesto otkazivanja premjestilo s čeličnih profila na vijak. Uvođenje ojačanja otvora značajno poboljšava raspodjelu naprezanja i smanjuje lokalne deformacije oko vijčanih rupa. Kod tanjih profila, ojačanje dovodi do povećanja nosivosti za 19,8 %, dok je kod debljih limova porast nosivosti znatno izraženiji, čak 46,7 %. Ojačanje otvora time povećava otpornost spoja na lokalne deformacije i omogućuje bolje iskorištenje kapaciteta čeličnih profila bez prekoračenja njihove granice popuštanja. Pravilan odabir debljine limova, kvalitete vijaka i izvedbe otvora pokazuje se ključnim za osiguranje optimalne nosivosti i sigurnosti T-spojeva u tankostjenim čeličnim konstrukcijama. Dobiveni rezultati predstavljaju vrijedan doprinos razumijevanju ponašanja i optimizaciji spojeva u suvremenim konstrukcijama hladnooblikovanih elemenata.
Analitičko rješenje toplinskih učinaka kod lameliranog stakla s popustljivim veznim slojem
Ovaj rad bavi se analizom toplinskih učinaka kod spregnutih nosača korištenjem analitičkog rješenja za dvoslojnu gredu za tri vrste modela: potpuno spregnutih (bez klizanja između slojeva), djelomično spregnutih (ograničeno klizanje) i nespregnutih nosača (slobodno klizanje). Kao primjer kompozitnog nosača odabrano je lamelirano staklo. Mogućnosti i točnost analitičkog rješenja potvrđeni su usporedbom s eksperimentalnim rezultatima iz literature uzimajući pritom u obzir da povećanje temperature uzrokuje postupno popuštanje međusloja u lameliranom staklu.
Parametarska analiza prevrtanja zida pročelja izvan ravnine
Zidane konstrukcije pokazuju veliku ranjivost uslijed potresa. U ovom radu naglasak je stavljen na mehanizme otkazivanja zidova izvan ravnine, koji se javljaju zbog nedovoljne povezanosti zidova i stropova. Analizirani su sljedeći mehanizmi otkazivanja zidova izvan ravnine: i) prevrtanje zida pročelja, te ii) prevrtanje zida pročelja s bočnim zidom. Provedena je parametarska analiza te su izrađeni dijagrami faktora aktivacije mehanizma i spektralnog ubrzanja. Analiza se temelji na definiranju geometrije blokova koji su uključeni u mehanizam, rubnim uvjetima i opterećenju zida. Faktor aktivacije mehanizma može se dobiti primjenom principa virtualnog rada ili pomoću uvjeta ravnoteže momenta prevrtanja i stabilizirajućeg momenta. Na temelju faktora aktivacije mehanizma dobiva se vrijednost spektralnog ubrzanja aktiviranja mehanizma koja treba zadovoljiti kriterije graničnih stanja. Razmatran je i učinak stabilizirajućih horizontalnih sila u obliku zatega u ravnini stropne konstrukcije.
Vibracijska analiza 2D mikropolarnog kontinuuma metodom konačnih elemenata s poboljšanom fixed-pole interpolacijom
U ovom radu predstavljeni su novorazvijeni četverokutni konačni elementi proizvoljnog reda za linearnu vibracijsku analizu 2D mikropolarnog kontinuuma, pri čemu se za interpolaciju polja pomaka razmatraju dvije vrste funkcija temeljenih na konceptu nepomičnog pola: originalna i poboljšana (vezana) interpolacija. Razvijeni elementi s 4 i 9 čvorova korišteni su za diskretizaciju nekoliko sustava. Njihove konvergencijske krivulje za prve 2 prirodne frekvencije odabranih primjera kritički se uspoređuju s rezultatima dobivenim Lagrangeovim elementima.
Analiza infrastrukture Grada Opatije u funkciji turizma
U radu se istražuje ključna uloga građevinske infrastrukture u razvoju turizma na primjeru Grada Opatije. Kroz analizu geografskog položaja, urbanističkih čimbenika, turističkih resursa i manifestacija te povijesnog turizma, istraživanje se fokusira na važnost infrastrukturnih projekata za atraktivnost i konkurentnost destinacije. Analizirajući hotelski smještaj, projekte u izgradnji, prostorne planove te važnost turističke infrastrukture, istraživanje pruža uvid u načine na koje Opatija koristi svoje građevinske resurse kako bi zadovoljila potrebe turista tijekom cijele godine. Naglasak je na održavanju ravnoteže između očuvanja kulturne baštine i prilagodbe suvremenim trendovima. Analiza pokazuje važnost stalnog ulaganja u razvoj i održavanje građevinske infrastrukture kako bi turistički grad, Opatija, zadržala svoj status atraktivne turističke destinacije te potaknula gospodarski razvoj lokalne zajednice. Rad pruža temelj za daljnje istraživanje o utjecaju građevinske infrastrukture na turizam te sugerira potrebu za kontinuiranim praćenjem i prilagodbom urbanističkih planova i projekata kako bi se osigurala održivost i konkurentnost destinacije.
Numerička i eksperimentalna analiza dinamičkog odgovora blokovskog portala s elastičnim vezivom
U radu se analizira dinamički odziv portalnog okvira sastavljenog od krutih blokova povezanih elastičnim vezivima. Razvijen je nelinearni numerički model temeljen na diskretnoj kinematici i implementiran u Pythonu, uz simulaciju odziva pomoću Newmarkove metode. Eksperimentalna ispitivanja provedena su radi validacije modela. Rezultati potvrđuju njegovu primjenjivost za analizu blokovskih sustava i pružaju osnovu za proširenje na nelinearno ponašanje spojeva.
Promjene cijena armiranobetonskih radova u Republici Hrvatskoj
Tematika ovog rada vezana je za velike promjene i povećanja cijena u građevinskom sektoru koja su u razdoblju od 2019. do 2024. godine ozbiljno narušila realizaciju građevinskih projekata. U radu je izvršena analiza kretanja cijena armiranobetonskih radova za navedeno razdoblje na stvarnom primjeru građenja obiteljske kuće u Republici Hrvatskoj. Cilj rada obuhvaća utvrđivanje načina na koji tržišna kretanja utječu na cijene izdvojenih građevinskih radova, kao i utvrđivanje ključnih elemenata koji ponajviše doprinose promjenama u ukupnoj cijeni. Kao podloga za izračun cijena po godinama korištena je projektna dokumentacija odabranog projekta, a sama cijena je računata standardnom metodom dodatne kalkulacije s primjenom obračunskog faktora. Prema dobivenim rezultatima, unutar promatranog razdoblja, ukupna cijena armiranobetonskih radova narasla je za oko 93 %. Najveći udio u ukupnoj cijeni radova imaju troškovi materijala od čak 84 %. Uzroci promjena cijena obuhvaćaju razne geopolitičke, zdravstvene i prirodne nepogode, kao što su pandemija koronavirusa, potresi, rat u Europi i drugi posljedični događaji. Kako bi se posljedice nestabilnosti tržišta umanjile, predlaže se fleksibilnije ugovaranje radova, kao i kvalitetnije planiranje te upravljanje građevinskim projektima.
Analiza mehaničkih svojstava betona ojačanog vlaknima
Još od samog njegova otkrića beton je jedan od najkorištenijih građevinskih materijala u svijetu, ako ne i najkorišteniji. Danas postoje mnoge vrste betona, kao što su armirani beton (AB), beton visokih uporabnih svojstava (BVUS), beton visokih čvrstoća (BVČ), samo-zbijajući beton (SCC), laki beton, beton od recikliranog agregata, itd. Među ovim različitim vrstama betona, beton ojačan vlaknima (BOV) tema je brojnih istraživanja. Ova vlakna služe kao ojačanje betona na sličan način kao armaturne šipke – njima se premošćuju pukotine u betonu. Bez obzira na dobra svojstva betona kao materijala, on posjeduje neke slabosti kao što je mala vlačna čvrstoća. Ojačavanjem betona vlaknima nastoji se poboljšati njegovu vlačnu čvrstoću, te se u tu svrhu koriste različite vrste vlakana: čelična, staklena, sintetička, karbonska i prirodna vlakna. U ovom radu dan je pregled korištenja tih vlakana u svrhu dobivanja BVVS-a s osvrtom na njihov utjecaj na mehanička svojstva dobivenog materijala: tlačnu, vlačnu i savojnu čvrstoću.
betona visokih uporabnih svojstava (BVUS)
In Memoriam prof. dr.sc. Edvard Pavlovec
Predstavljanje stručnih baza Sveučilišta u Rijeci – Građevinski fakultet
Usporedba proračuna protoka metodom koeficijenta opterećenja stanovništvom te raspodjele stanovništva po pojedinim dionicama vodoopskrbne mreže
U radu će se prikazati usporedba i analiza proračuna protoka upotrebom koeficijenta opterećenja stanovništvom K te raspodjele stanovništva po pojedinim dionicama granaste vodoopskrbne mreže. Proračun će se izraditi na položenoj vodoopskrbnoj mreži naselja Ližnjan u Istri. Metodom opterećenja koeficijenta stanovništvom K definirat će se karakteristična dionica vodoopskrbne mreže te će se zatim koeficijent opterećenja stanovništvom definirati za preostale dionice mreže. Nakon toga izračunat će se virtualne dužine te specifični protok za dionice vodoopskrbnog mreže u l/s/m na temelju kojeg će se izračunati vlastiti protoci za pojedine dionice vodoopskrbne mreže. Drugom metodom definirat će se broj stanovnika na pojedinim dionicama vodoopskrbne mreže na temelju čega će se definirati specifični protok za dionice vodoopskrbne mreže u l/s/stan. Nakon toga izračunat će se vlastiti protoci po pojedinim dionicama vodoopskrbne mreže. Na temelju izračunatih protoka obuhvaćenih metodama izradit će se hidraulički proračuni te će se usporediti i analizirati dobiveni protoci, profili cijevi, brzine te tlakovi na pojedinim dionicama i čvorovima vodoopskrbne mreže. Provedenim usporedbama hidrauličkih proračuna nisu ustanovljene značajne razlike u protocima, a samim time ni u promjerima i brzinama na pojedinim dionicama sustava te tlakovima izračunatim u računskim čvorovima vodoopskrbne mreže. Ako se pravilno koriste, obje metode daju pouzdane rezultate.
Osiguranje iskopa građevne jame gradske knjižnice Paromlin u Zagrebu
Izbor zaštite građevne jame od izuzetne je važnosti kako bi se osigurala sigurnost radnika, susjednih objekata i okoline tijekom izgradnje. Specifični uvjeti gradilišta, geološki uvjeti, dubina jame i obližnja infrastruktura ključni su za odabir metode zaštite građevne jame. Rad daje uvid u nekoliko varijantnih rješenja osiguranja dubokog iskopa građevne jame gradske knjižnice Paromlin u Zagrebu, za koje je napravljen proračun u programskom paketu PLAXIS 2D, koji se temelji na numeričkoj analizi, odnosno metodi konačnih elemenata, uzimajući u obzir geotehničke karakteristike tla utvrđene istražnim radovima, dubinu jame, uvjete okoline, zahtjeve projekta, pravne i sigurnosne aspekte te ekonomsku izvedivost. Kako bi se odabrala najprikladnija metoda zaštite jame, proveden je proračun za sedam varijantnih rješenja na mjerodavnom poprečnom presjeku, a koja se mogu svrstati u tri tipa zaštite građevne jame: zaštita čeličnim talpama, izvedbom pilotske stijene, te izvedbom armiranobetonske dijafragme.
Modeliranje dinamike punjenja i pražnjenja retencija/detencija
U radu je prikazan proračunski postupak za modeliranje dinamike pražnjenja i punjenja retencija/detencija namijenjenih privremenom zadržavanje vode, odnosno ostvarivanju potrebne transformacije vodnog vala. Proračunski postupak se temelji samo na principu očuvanja mase te je stoga vrlo jednostavan i atraktivan za praktičnu primjenu (uz pretpostavku da se dinamičke pojave mogu opravdano zanemariti). Kako bi se za mjerodavne ekstremne hidrološke uvjete provjerila učinkovitost retencije u privremenom zadržavanju vodnog vala, vremenska promjena razine vode u retenciji određena je rješenjem jednadžbe očuvanja mase koja nastalu promjenu volumena vode u retenciji dovodi u vezu s razlikom masenih protoka na ulazu i izlazu iz retencije u istom vremenskom periodu. Proračunski postupak prikazan u radu uvažava dotok vode iz površinskih pritoka i dotok vode nastao oborinama iznad retencije te su od masenih protoka na izlazu iz retencije uvaženi: protok istjecanja pod tlakom kroz ispust, protok prelijevanja vode na preljevnom pragu i infiltracijski protok na dnu retencije. Proračunski postupak se time sveo na jednostavno numeričko rješavanje obične i nelinearne diferencijalne jednadžbe prvog reda.
Geneza i razvojne faze priobalnih naselja na primjeru Milne na Braču
Rad analizira razvoj urbane strukture priobalnih naselja na primjeru Milne na Braču čiji je prosperitet obilježila brodogradnja. Iščitane su razvojne faze mjesta koje su dale Milni karakteristična obilježja, što možemo pratiti u promjenama tkiva naselja. S obzirom na nagli porast izgrađenog tkiva gotovo svih priobalnih mjesta, pa tako i Milne na Braču, od imperativa je istraživati procese razvoja i promjene morfologije ovih naselja kako bi im se očuvala karakterna obilježja i izradile kvalitetne smjernice za daljnji razvoj.